C 32/86
SL
Uradni list Evropske unije
27.1.2023
četrtek 23. junija 2022
24. poudarja, da morajo biti bistvo obnovljenih odnosov med EU in Afriko najboljši skupni interesi obeh celin, odnosi pa bi morali temeljiti na trdnem partnerstvu; ugotavlja, da je partnerstvo enakih, ki temelji na polnem sodelovanju med Afriško unijo in EU, ustrezen odziv na svetovne tekmece; je prepričan, da bo nadaljevanje tradicionalne politike vplivanja oviralo vzajemno koristno sodelovanje, če bo geopolitična konkurenca EU temeljila le na razmejitvi od drugih svetovnih sil; poudarja, da poštena konkurenca interesov ni tuja tržnim gospodarstvom in da si afriški partnerji pridržujejo pravico do koristi od povpraševanja v njihovo korist;
25. je prepričan, da je interese EU, kot so dostop do surovin, oblikovanje gospodarskih odnosov za spodbujanje gospodarstva EU in upravljanje migracij, tj. z odpravljanjem temeljnih vzrokov zanje, najbolje uresničevati z novim partnerstvom enakovrednih; je prepričan, da lahko novo partnerstvo enakovrednih omogoči EU, da učinkovito okrepi svojo strateško avtonomijo;
26. poudarja, da bi morala EU spodbujati konstruktivno sodelovanje pri vseh vidikih migracij, prisilnega razseljevanja in mobilnosti ter si prizadevati za varno in dobro urejeno izvajanje migracij; meni, da je bistveno oblikovati dolgoročno skupno strategijo za povezovanje trgovinskih, razvojnih in migracijskih politik, kot je določeno v več sklepih Evropskega sveta, zlasti tistih, ki so bili sprejeti 16. decembra 2021, saj bi takšna strategija lahko imela ključno vlogo v boju proti tihotapljenju ljudi in nezakonitim migracijskim potem iz afriških držav v EU;
27. poudarja, da bo treba za izboljšanje kakovosti medcelinske trgovine urediti mobilnost in migracije na afriški celini; vztraja, da – čeprav trgovinska politika lahko v določenih okoliščinah z ustvarjanjem delovnih mest zmanjša prisilne migracije –niti s trgovinsko politiko niti z razvojno pomočjo EU ne bi smeli poskušati vplivati na države nečlanice EU, da bi zagotovili njihovo sodelovanje na področju migracij, saj bi to lahko ogrozilo načela in vrednote EU ter glavni cilj zmanjšanja revščine; v zvezi s tem opozarja, da je prisilne migracije mogoče rešiti le z oblikovanjem zakonitih poti, krepitvijo mednarodne zaščite in obravnavanjem širših razvojnih, političnih, podnebnih in humanitarnih kriz, ki vodijo v prisilno razseljevanje;
28. je seznanjen z vplivom bolezni COVID-19 na dobavne verige; vztraja, da je treba v svetu po pandemiji tako v EU kot v Afriški uniji vzpostaviti odpornejše dobavne verige, in sicer s krepitvijo strateške avtonomije, prepoznavanjem odvisnosti, boljšim obravnavanjem ranljivosti in motenj v oskrbi, diverzifikacijo proizvodnje in večjimi naložbami v prelomna podjetja, ki so socialne, okoljske in zdravstvene cilje vključila v svoje poslovne modele; želi spomniti na zavezo Parlamenta evropskemu zelenemu dogovoru in trgovinskim pobudam, namenjenim doseganju njegovih ciljev, med drugim mehanizmu za ogljično prilagoditev na mejah, zakonodajnemu predlogu o obvezni primerni skrbnosti in predlogu o proizvodih, ki ne povzročajo krčenja gozdov; vztraja, da mora Komisija skrbno spremljati vpliv teh pobud na trgovino med EU in Afriko ter predstaviti spremljevalne ukrepe za ublažitev kratkoročnih motenj; je prepričan, da bodo te zakonodajne pobude dolgoročno privedle do odpornejših in bolj trajnostnih globalnih vrednostnih verig, kar bo koristilo državljanom in podjetjem v EU in Afriki;
29. obžaluje velik vpliv neizzvane in neupravičene invazije Ruske federacije na Ukrajino na zvišanje cen energije, goriv, surovin in kmetijskih proizvodov, kar je povzročilo veliko povečanje proizvodnih stroškov, kar ogroža kontinuiteto proizvodnje in bi lahko povzročilo motnje v dobavni verigi; poziva, naj se okrepi ukrepanje na mednarodni ravni, da bo prehranska varnost v središču političnega odločanja in da bomo preprečili pomanjkanje in zagotovili hranilno varnost v najbolj ranljivih državah, zlasti na afriški celini, in da se bo prehranska varnost obravnavala s trgovinskimi ukrepi ter se bodo preprečile ovire v mednarodni trgovini s hrano in surovinami;
30.
meni, da lahko EU prispeva k znatnemu zmanjšanju sedanje odvisnosti Afrike od uvoza hrane, semen, gnojil in pesticidov s finančno in tehnično podporo, političnim dialogom, izmenjavo znanja, novimi tehnologijami in spodbujanjem afriških inovacij;
31. poziva k obsežni evropski in afriški naložbeni ofenzivi, ki bi spodbudila znatno povečanje zasebnih naložb v afriških državah in omogočila obsežne javne naložbe v infrastrukturo in boj proti podnebnim spremembam; v zvezi s tem pozdravlja zavezo, sprejeto na šestem vrhu Afriška unija in EU, da se bo v okviru strategije Global Gateway mobiliziralo 150 milijard EUR; poziva k občutni razširitvi te naložbene pobude skupaj z državami članicami EU;